ሁለተኛው አጋማሽ 4 ግቦች እና በደጋፊዎች በተወረወሩ ቁሶች ምክንያት የተቋረጠ ጨዋታን አስመልክቶናል፡፡ ከእረፍት መልስ ደደቢቶች ሽመክት ጉግሳ እና ዳዊት ፍቃዱን በሰለሞን ሃብቴ እና ኤፍሬም አሻሞ ቀይረው አስገብተዋል፡፡ ይህንን ለውጥ ተከትሎ ዳዊት በፊት መስመሩ ላይ ከጌታነህ ጋር ሲጣመር ኦባማ ወደ ግራ መስመር መጥቷል፡፡ በቀኝ መስመር ላይ ሽመክት ተተክቷል፡፡ ሰማያዊዎቹ ግብ ፍለጋ አሁንም አርባምንጭ ላይ ጫና ፈጥረው መጫወታቸውን ቀጥለዋል፡፡ ዳዊት በ57ኛው ደቂቃ ከአደጋ ክልሉ ውጪ የመታው ኳስ ለጥቂት ወደ ውጪ ሲወጣበት በ65ኛው ደቂቃ አምበሉ ብርሃኑ ቦጋላ በድንቅ ሁኔታ ከመረብ ያሰረፋት የቅጣት ምት ግብ ደደቢትን መሪ አድርጋለች፡፡
